Ο 59χρονος Έλληνας πρέσβης στη Βραζιλία, Κυριάκος Αμοιρίδης, ήταν θύμα εγκλήματος πάθους, όπως αναφέρει η Βραζιλιάνικη Globo.

ADVERTISING

Αξιωματικοί της αστυνομίας εντόπισαν την Πέμπτη κηλίδες αίματος σε καναπέ στην νοικιασμένη κατοικία όπου διέμενε ο διπλωμάτης στην περιοχή Nova Iguaçu μαζί με τη γυναίκα του, βραζιλιάνικης καταγωγής. Οι δυο τους βρίσκονταν στο Ρίο ντε Τζανέιρο για διακοπές.

Σύμφωνα με την Globo, οι ερευνητές της αστυνομίας πιστεύουν πως το σώμα του πρέσβη μεταφέρθηκε στις 3 το πρωί της Τετάρτης με όχημα που ήταν νοικιασμένο, και στη συνέχεια απανθρακώθηκε σε περιφερειακή οδό, στα προάστια του Ρίο Ντε Τζανέιρο, όπου και εντοπίστηκε την επόμενη μέρα. Εντός του οχήματος εντοπίστηκε και το απανθρακωμένο σώμα το οποίο υποβάλλεται σε εξέταση DNA για να ταυτοποιηθεί και οριστικά η ταυτότητα του.

Πλέον ερευνώνται οι κάμερες για να διαπιστωθεί το πώς μεταφέρθηκε το σώμα του πρέσβη.

Η Βραζιλιάνα σύζυγός του Κ. Αμοιρίδη, Φρανσουάζ Αμοιρίδη, έφτασε σε αστυνομικό τμήμα στις 10 το πρωί της Παρασκευής (τοπική ώρα), συνοδευόμενη από τρεις αστυνομικούς, όπου και ανακρίνεται. Δεν έκανε δηλώσεις στον Τύπο.

Σύμφωνα με όσα διαρρέουν, η σύζυγός του είχε σχέση με αστυνομικό της στρατιωτικής αστυνομίας, ο οποίος έχει επίσης προσαχθεί από χθες το βράδυ και μεταφέρθηκε σε αστυνομικό τμήμα συνοδευόμενος από δικηγόρο. Το όνομα του αστυνομικού δεν έχει δοθεί στη δημοσιότητα.

Σήμερα το πρωί ακόμη ένας άνδρας προσήχθη. Ο καναπές με τις κηλίδες αίματος βρίσκεται στο σπίτι που είχε νοικιάσει ο Αμοιρίδης και θα εξεταστεί περαιτέρω.

Το Reuters αναφέρει άλλωστε σε τηλεγράφημά του πως το αυτοκίνητο εντοπίσθηκε στα βόρεια περίχωρα του Ρίο, μια φτωχή περιοχή στην οποία κυριαρχούν ισχυρές ένοπλες συμμορίες με πολιτικές διασυνδέσεις, οι οποίες αποτελούνται κυρίως από εκτός υπηρεσίας ή συνταξιούχους αστυνομικούς και πυροσβέστες που ελέγχουν εκτεταμένες περιοχές.

Πιστεύεται πως συχνά αποσπούν εκβιαστικά χρήματα από τους κατοίκους με αντάλλαγμα να εμποδίζουν τις συμμορίες των ναρκωτικών να καταλάβουν τις περιοχές.

Το Reuters σημειώνει ακόμη πως το περιστατικό αποτελεί άλλο ένα πλήγμα για την εικόνα του Ρίο μόλις τέσσερις μήνες αφότου η πόλη αυτή φιλοξένησε τους θερινούς Ολυμπιακούς Αγώνες.

Το πρακτορείο προσθέτει πως η εγκληματικότητα στο Ρίο βρίσκεται σε άνοδο και πως η Πολιτεία έχει μεγάλα χρέη και συχνά δεν μπορεί να πληρώνει εγκαίρως, ακόμη και καθόλου, τους μισθούς των αστυνομικών και άλλων υπαλλήλων της.

Ποιος ήταν ο Κυριάκος Αμοιρίδης

Σημαντικές διπλωματικές περγαμηνές και αξιοθαύμαστη καριέρα είχε ο Κυριάκος Αμοιρίδης, πρέσβης της Ελλάδας στη Βραζιλία.

Ο Έλληνας διπλωμάτης, σύμφωνα με τον ιστότοπο της ελληνικής πρεσβείας γεννήθηκε στις 30 Σεπτεμβρίου του 1957, στην Βέροια. Σπούδασε Νομική στη Θεσσαλονίκη, και πραγματοποίησε μεταπτυχιακές σπουδές στο Παρίσι.

Ξεκίνησε την καριέρα του στον χώρο της διπλωματίας το 1985 και έγινε ο επικεφαλής της ελληνικής διπλωματίας στη Βραζιλία το 2016. Παλαιότερα διετέλεσε πρέσβης στη Λιβύη, και εργάστηκε στην ελληνική πρεσβεία της Σερβίας. Είχε εργαστεί και ως σύμβουλος στο Ρίο, την Ολλανδία, αλλά και την Αθήνα.

Ο Κυριάκος Αμοιρίδης γνώριζε αγγλικά, γαλλικά, πορτογαλικά και σερβικά.

Ο Κυριάκος Αμοιρίδης είχε εξαφανιστεί από τη Δευτέρα και την εξαφάνισή του δήλωσε την Τετάρτη η σύζυγός του μαζί με την οποία έχει μία κόρη.